**Leda Richberg-Hornsby** (født i november 1886 i Chicago, død 25. august 1939 samme sted) var en amerikansk pilot og suffragist. Hun var den første kvinne som ble uteksaminert fra Wright Flying School i Dayton i Ohio, og den åttende kvinnen i USA som fikk flysertifikat.

Tidlig liv
----------

Leda Richberg-Hornsby ble født i november 1886 i Chicago som den yngste av tre barn til Eloise Olivia Richberg og John Carl Richberg. Hennes mor var lege, professor, forfatter og suffragist. Hennes mormor, Marenda Briggs Randall, var også lege og suffragist. Hennes far var advokat som tjenestegjorde i fire år som president i Chicago Board of Education. I hans tid som president ble det gjennomført lik lønn for kvinnelige pedagoger og avskaffet lesing av Bibelen i skoler. Richberg-Hornsbys eldre bror, Donald Randall Richberg var advokat og medlem av Franklin D. Roosevelts regjering.

Richberg-Hornsby fikk sin første utdannelse på Castell School i Tarrytown. Hun skulle følge i sin mor og mormors fotspor og gikk på medical school i tre år, men uten å fullføre eksamen. I mai 1912, mens hun var på en tur til Racine, Wisconsin møtte hun Hubert Primm Hornsby som hun giftet seg med den 23. i samme måned, til overraskelse for hennes familie.. Ekteskapet var mislykket, og de to ble snart skilt. 1. februar 1915 fikk hun innvilget skilsmisse på grunn av svik, selv om hennes mann formelt nektet påstanden.

Luftfartskarriere
-----------------

Rundt 1913 ble Richberg-Hornsby interessert i å fly. Hun begynte sine studier med Max Lillie mens han bodde hos sine foreldre i Chicago. Etter Lillies død i september 1913 begynte hun i Wright Flying School i Dayton, hvor hun lærte både å fly og bygge fly.I mars 1914 ble hun skolens første kvinnelige eksamenskandidat. I juni tok hun sertifikat under tilsyn av Orville Wright. Han beskrev hennes opptreden som «The prettiest flying I ever saw a beginner do», og 24. juni fikk hun lisens Nr. 301 fra Aero Club of America.

I sin tidlige karriere arrangerte Richberg-Hornsby flyoppvisninger ved Cicero Field utenfor Chicago. Hele sommeren 1915 fløy hun fra Mineola field i New York. Da den flyplassen ble overtatt av staten, fløy hun fra Staten Island, der hun var aktiv gjennom hele 1916.

Den 3. november 1916, under en flyoppvisning på Midland-feltet ble hun utsatt for en ulykke da hennes dobbeltdekker falt ned fra femti meter. Hun var i stand til å redde seg selv ved å foreta en «pannekakelanding». Bemerkelsesverdig, den eneste skade var et ødelagt stag i nærheten av motoren og et kutt i hånden. Uhellet synes ikke å affisere henne. I et intervju ti dager senere forklarte hun: 

> I thought as I came down: "Well, this earth isn't such a pleasant place, anyhow. Maybe the next one will be better. Maybe there isn't any next one: I'll know in a minute. Then we struck, Sweetheart and I. Sweetheart is the biplane. And then we picked ourselves up, and are ready for the next flight any time.
> 
> 
> 

Den 2. desember 1916 deltok Richberg-Hornsby i et publisitetsstunt for den nasjonale amerikanske assosiasjon for stemmerett for kvinner. Planen, som var utarbeidet av Carrie Chapman Catt, gikk ut på at Richberg-Hornsby skulle fly over president Woodrow Wilsons yacht, «Mayflower», da den kom ned Hudson River mot Liberty Island for feiringen av den første belysningen av Frihetsgudinnen. Der skulle hun «bombe» presidenten med henvendelser fra kvinnelige velgere i det vestlige USA (en valgkrets som i stor grad hadde favorisert Wilson i siste presidentvalg i 1916). Hun ble akkompagnert av Ida Blair, en velferdsarbeider, forretningskvinne og N. A. W. S. A.-pressetalsmann som senere grunnla Kvinners Demokratiske Union. Flyet var dekorert i gult, hvitt og blått, stemmerettkampanjens farger, og et banner hvor det sto «Woman Want Liberty». Før hun nådde presidentens yacht, tvang den høye vinden Richberg-Hornsby til å nødlande i Staten Islands sump. Ifølge avisen *New York Sun* fikk dobbeltdekkeren «ødelagte vinger», selv om Richberg-Hornsby og Blair opplevde «bare et par dagligdagse humper».

### Planlegger flyvning til Palm Beach

Rundt samme tid annonserte Richberg-Hornsby sin intensjon om å fly til Palm Beach i Florida i håp om å sette amerikansk distanserekord, holdt av Ruth Law Oliver, og hun uttalte at hun ville starte en flyskole for kvinner som ville tilby undervisning i militær observasjon. Ingen av disse planene ble realisert.

Første verdenskrig og utover
----------------------------

I november 1916 ble Richberg-Hornsby utnevnt som løytnant i USAs reservestyrker, organisert av Albert Bond Lambert. Hun prøvde senere å bli opptatt i det frivillige amerikanske Flying Corps i Frankrike, Lafayette Escadrille, men den franske regjeringen nektet å akseptere en kvinne. Et andre forsøk, etter USAs inntreden i krigen, ble møtt med samme reaksjon.

I 1917 ble hun med i Silent Sentinels («de tause voktere») som blokkerte det Hvite Hus under organiseringen av det Nasjonale Kvinnepartiet, og 14. november var hun var blant de 33 kvinnene som ble arrestert og fengslet i Lorton Reformatory i Virginia. Mange av disse kvinnene ble utsatt for brutal behandling, og 22 av dem, inkludert Hornsby, engasjerte seg i en sultestreik. Den 27. november ble hun løslatt sammen med 21 andre sultestreikende, før hennes 30 dagers dom var over.

Rundt denne tiden ble hun interessert i kvinners arbeidsforhold. I løpet av sommeren 1919 arbeidet hun for «Land Army of America» som sjåfør i Cold Spring Harbor. Hun syntes angivelig spørsmålet var morsomt da hærens kontor i Manhattan spurte henne om hun kunne kjøre bil. I det samme intervjuet uttrykte hun sin intensjon om å gå tilbake til medisinstudiet for å fullføre sin utdannelse.

Richberg-Hornsby reiste til slutt tilbake til Chicago, hvor hun døde av hjertesvikt 25. august 1939, 53 år gammel.

Referanser
----------

1. ↑  *U.S. Federal Census*. Chicago. 1900.
2. ↑  "Miss Aleda B. Richberg: Former NRA Administrator's Sister Dies in Chicago." *New York Times*. Aug 26, 1939.
3. ↑  Maureen Maryanski. "The 'Suff Bird Women' and Woodrow Wilson." *From the Stacks*. New-York Historical Society. March 26, 2014.
4. ↑  Smith, George W. (1927). *History of Illinois and Her People*, Vol. 5. Chicago; New York: American Historical Society. 238-239.
5. ↑  Richberg, Donald R. *My Hero: The Autobiography of Donald Richberg.* G.P. Putnam's Sons, 1954.
6. ↑  "Mrs. Hornsby, Sky Pilot, Chauffeur for Farm Girls." *Huntington Long-Islander.* August 8, 1919.
7. ↑  Nixola Greeley-Smith. "Aviation Is Safer Than Marriage; There's Less Risk, Says Woman Flyer." *New York Evening World.* November 13, 1916.
8. ↑  "Husband Gone; She Gets Divorce." *Chicago Daily Tribune.* Feb 2, 1915.
9. ↑  *Chicago Examiner.* January 23, 1915. 4.
10. ↑  "Mrs. L. Hornsby, Aviatrix, Sues for Separation." *Chicago Examiner.* January 23, 1915.23">"At 23 Woman Who Eloped Joins Navigators of the Air." *New York Sun.* March 30, 1914.
11. ↑  Edwards, John Carver (2009). *Orville's Aviators: Outstanding Alumni of the Wright Flying School, 1910-1916*. Jefferson, N.C.: McFarland. ISBN 9780786442270.